46
Babilon Juju
1 “Bel and Nebo town don fall.
Dem pak dia juju on-top donkey and naw,
di juju too heavy for di donkey to karry.
2 Di juju wey stand before don fall;
dem nor fit save diasef
and dem don karry di juju dem go as slave!
3 So Jakob shidren-shidren, make una listin;
una wey remain for Israel,
pipol wey I dey kare for,
since dem born una.
4 Even wen una don old kon get white hair,
I go still dey kare for una.
Na mi kreate una,
so I go support, help and save una.”
5 God sey,
“Na who una fit take kompare mi?
Make una tell mi,
abi e get anybody wey fit bi like mi?
6 Pipol dey pour gold from dia bag
kon measure dia silva.
Dem go hire pesin wey go use di gold
make juju for dem and den,
kon woship am.
7 Dem go karry am for dia shoulder dey waka
kon go put am for where e go dey.
E nor go fit komot
for where dem put am.
Even wen pesin pray to am,
e nor go fit ansa
or save di pesin from wahala.
8 Una wey dey tok against God,
make una remember
and tink of all wetin God don do.
9 Make una remember wetin happen before-before!
Na mi bi God and e nor get any oda god.
Yes! Na mi bi God and nobody bi like mi.
10 I know di end from di biginnin
and na from wen I kreate di world I don dey tok tins
before dem happen.
I sey na as I plan am,
na so e go bi and I go do am as I wont am.
11 I koll one eagle kom from east;
from one far land,
di one wey dey kom do wetin I plan.
Just as I tok, na so e go bi
and wetin I plan, must happen.
12 So, una wey sturbon and nor dey do di rite tin,
make una listin to mi.
13 I dey kom judge
and diliver my pipol.
E nor go tey again
and di time to save dem don near.
I go save Jerusalem
kon honor Israel pipol.”